1999R2157 — LT — 15.05.2014 — 002.002

Šis dokumentas yra skirtas tik informacijai, ir institucijos nėra teisiškai atsakingos už jo turinį

iš dalies keičiamas:

pataisytas:

▼B

EUROPOS CENTRINIO BANKO REGLAMENTAS (EB) Nr. 2157/1999

1999 m. rugsėjo 23 d.

dėl Europos centrinio banko teisių taikyti sankcijas

(ECB/1999/4)

1 straipsnis

Apibrėžimai

Šiame reglamente sąvoka „kompetentingas nacionalinis centrinis bankas“ reiškia valstybės narės, kurios jurisdikcijoje buvo padarytas įtariamas pažeidimas, nacionalinį centrinį banką. Kitų vartojamų sąvokų apibrėžimai yra pateikti Tarybos reglamento 1 straipsnyje.

▼C1

1a straipsnis

Taikymo sritis

Šis reglamentas taikomas tik toms sankcijoms, kurias ECB gali skirti vykdydamas savo su priežiūra nesusijusius centrinio banko uždavinius. Jis netaikomas administracinėms sankcijoms, kurias ECB gali skirti vykdydamas savo su priežiūra susijusius uždavinius.

▼M2

1b straipsnis

Nepriklausomas tyrimų skyrius

1. Spręsdamas, ar pradėti pažeidimo bylos nagrinėjimą pagal 2 straipsnį ir ar vykdyti 3 straipsnyje nustatytus įgaliojimus, ECB įsteigia nepriklausomą vidaus tyrimų skyrių (toliau – tyrimų skyrius). Jį sudaro tyrimų pareigūnai, kurie vykdo savo tyrimų funkcijas nepriklausomai nuo Vykdomosios valdybos ir Valdančiosios tarybos bei nedalyvauja Vykdomosios valdybos ir Valdančiosios tarybos svarstymuose.

2. Jei ECB mano, kad yra pagrindo įtarti, kad vykdomas arba įvykdytas vienas arba daugiau pažeidimų, apie tai pranešama Vykdomajai valdybai.

3. Jei Vykdomoji valdyba mano, kad taikytina sankcija gali viršyti 10 straipsnio 1 dalyje nurodytą ribą, 10 straipsnyje nustatyta supaprastinta tvarka netaikoma, ir Vykdomoji valdyba šį klausimą perduoda tyrimų skyriui. Tyrimų skyrius priima sprendimą, ar pradėti pažeidimo bylą.

4. Visos 2–4 straipsniuose, 5 straipsnio 1–3 dalyse ir 6 straipsnyje pateiktos nuorodos į ECB laikomos nuorodomis į ECB tyrimų skyrių arba, kai pagal 10 straipsnį taikoma supaprastinta tvarka, – į Vykdomąją valdybą.

5. Šio straipsnio nuostatos nedaro poveikio kompetentingo nacionalinio centrinio banko įgaliojimams pagal šį reglamentą pradėti pažeidimo bylos nagrinėjimą ir atlikti tyrimą.

▼B

2 straipsnis

Pažeidimo bylos nagrinėjimo pradžia

▼M2

1. Remiantis tais pačiais faktais, vienai įmonei gali būti pradėtas ne daugiau kaip vienos pažeidimo bylos nagrinėjimas. Dėl to ECB arba kompetentingas nacionalinis centrinis bankas sprendimą pradėti minėtą bylos nagrinėjimą priima tik vienas kitą informavę ir tarpusavyje pasikonsultavę.

▼B

2. ECB ir (arba) kompetentingas nacionalinis centrinis bankas, prieš priimdami sprendimą pradėti pažeidimo bylos nagrinėjimą, gali reikalauti, kad susijusi įmonė pateiktų bet kokią informaciją apie įtariamą pažeidimą.

▼M2

3. ECB arba atskirais atvejais kompetentingas nacionalinis centrinis bankas pareikalavus turi teisę vienas kitam padėti ir bendradarbiauti nagrinėjant pažeidimo bylą, ypač perduodant bet kokią informaciją, kuri gali būti laikoma susijusia.

▼B

4. Jeigu atitinkamos šalys nesusitaria kitaip, bet koks bendravimas tarp ECB arba atskirais atvejais tarp kompetentingo nacionalinio centrinio banko ir susijusios įmonės vyksta valstybės narės, kurios jurisdikcijoje buvo padarytas įtariamas pažeidimas, oficialia Bendrijos kalba (arba viena iš oficialių Bendrijos kalbų).

3 straipsnis

ECB ir kompetentingo nacionalinio centrinio banko įgaliojimai

1. Įgaliojimai atliekant tyrimą, kurie pagal Tarybos reglamentą suteikiami ECB ir kompetentingam nacionaliniam centriniam bankui, siekiant gauti bet kokią informaciją, susijusią su įtariamu pažeidimu, apima teisę ieškoti bet kokios informacijos ir teisę tokią paiešką atlikti apie tai iš anksto nepranešant susijusiai įmonei.

2. ECB arba atskirais atvejais kompetentingo nacionalinio centrinio banko personalo nariai, kurie pagal savo atitinkamas vidaus taisykles yra įgalioti ieškoti informacijos susijusios įmonės patalpose, savo įgaliojimus vykdo pateikdami formalų įgaliojimą raštu, išduotą pagal jų atitinkamas vidaus taisykles.

3. Kiekviename prašyme, kuris pateikiamas susijusiai įmonei pagal įgaliojimus, suteiktus ECB arba atskirais atvejais kompetentingam nacionaliniam centriniam bankui, turi būti nurodytas tyrimo objektas ir tikslas.

4 straipsnis

Valstybių narių valdžios institucijų teikiama pagalba

1. ECB arba atskirais atvejais kompetentingas nacionalinis centrinis bankas prevenciniais tikslais gali prašyti valstybių narių valdžios institucijų pagalbos.

2. Jokia valstybės narės valdžios institucija negali pakeisti ECB arba atskirais atvejais kompetentingo nacionalinio centrinio banko įvertinant tyrimų poreikį.

5 straipsnis

Pranešimas apie prieštaravimus

1. ECB arba atskirais atvejais kompetentingas nacionalinis centrinis bankas raštu praneša susijusiai įmonei apie atlikto tyrimo faktinius rezultatus ir prieštaravimus, pareikštus susijusiai įmonei, prieš priimant bet kokį sprendimą dėl sankcijos taikymo.

2. ECB arba atskirais atvejais kompetentingas nacionalinis centrinis bankas, pranešdami apie prieštaravimus, nustato terminą, per kurį susijusi įmonė gali raštu informuoti ECB arba atskirais atvejais kompetentingą nacionalinį centrinį banką apie savo nuomonę dėl pateiktų prieštaravimų, nepažeidžiant galimybės išdėstyti minėtą nuomonę žodinio bylos nagrinėjimo metu, jeigu to reikalaujama jos raštu parengtose pastabose. Šis terminas turi būti ne trumpesnis kaip 30 darbo dienų ir prasideda nuo 1 dalyje nurodyto pranešimo gavimo dienos.

3. Gavęs atsakymą iš susijusios įmonės, ECB arba atskirais atvejais kompetentingas nacionalinis centrinis bankas nusprendžia, ar reikia atlikti tolesnius tyrimus siekiant išspręsti kokius nors likusius klausimus. 1 dalyje numatytas papildomas pranešimas apie prieštaravimus susijusiai įmonei išsiunčiamas tik tuo atveju, jeigu ECB arba atskirais atvejais kompetentingo nacionalinio centrinio banko atliktų papildomų tyrimų rezultatai reikalauja atsižvelgti į naujus faktus apie susijusią įmonę arba pakeisti užginčytų pažeidimų įrodymus.

4. ECB, priimdamas sprendimą taikyti sankciją, atsižvelgia tik į tuos prieštaravimus, apie kuriuos buvo pranešta 1 dalyje nurodytu būdu ir dėl kurių susijusiai įmonei buvo suteikta galimybė pareikšti savo nuomonę.

6 straipsnis

Susijusios įmonės teisės ir įsipareigojimai

1. Susijusi įmonė bendradarbiauja su ECB arba atskirais atvejais su kompetentingu nacionaliniu centriniu banku pažeidimo bylos tyrimo etape. Būtent, susijusi įmonė turi teisę pateikti bet kokius dokumentus, buhalterines knygas ar apskaitos dokumentus, arba jų kopijas ar išrašus bei bet kokius paaiškinimus raštu arba žodžiu.

2. Susijusios įmonės trukdymas atlikti pareigas, kurias jai paveda ECB arba atskirais atvejais kompetentingas nacionalinis centrinis bankas, pagal jiems suteiktus pažeidimų bylų nagrinėjimo įgaliojimus, minėtų pareigų nesilaikymas arba nevykdymas gali būti pakankamas pagrindas pradėti pažeidimo bylos nagrinėjimą pagal šio reglamento sąlygas ir skirti periodiškai mokamas baudas.

3. Susijusi įmonė turi teisę į teisinį atstovavimą nagrinėjant pažeidimo bylą.

4. Gavusi 5 straipsnio 1 dalyje nurodytą pranešimą, susijusi įmonė turi teisę tiesiogiai naudotis ECB arba atskirais atvejais kompetentingo nacionalinio centrinio banko turimais įtariamo pažeidimo įrodymus patvirtinančiais dokumentais ir kita surinkta medžiaga.

5. Jeigu susijusi įmonė savo raštu pateiktose pastabose pageidauja būti išklausyta žodinio bylos nagrinėjimo metu, nustatytą dieną jį organizuoja ECB arba atskirais atvejais kompetentingo nacionalinio centrinio banko tam tikslui paskirti asmenys. Žodinis bylos nagrinėjimas vyksta ECB arba atskirais atvejais kompetentingo nacionalinio centrinio banko patalpose. Žodinis bylos nagrinėjimas yra uždaras. Asmenys išklausomi atskirai arba dalyvaujant kitiems pakviestiems asmenims. Susijusi įmonė, neperžengdama pagrįstų apribojimų, gali pasiūlyti ECB arba atskirais atvejais kompetetingam nacionaliniam centriniam bankui išklausyti asmenis, galinčius patvirtinti bet kokį jos raštu pateiktų pastabų pakankamą įrodymą.

6. Kiekvieno asmens padaryto pareiškimo pagrindinis turinys įrašomas į protokolą, kuris pateikiamas minėtam asmeniui, kad pastarasis (-oji) perskaitytų ir patvirtintų tik jo arba jos padarytus pareiškimus.

7. ECB arba atskirais atvejais kompetentingo nacionalinio centrinio banko informacija arba šaukimai atvykti į žodinį bylos nagrinėjimą adresatams siunčiami registruotu paštu ir patvirtinamas jų gavimas arba pristatomi asmeniškai ir išduodamas kvitas.

7 straipsnis

Pažeidimų bylų nagrinėjimo konfidencialumas

1. Pažeidimo byla nagrinėjama laikantis konfidencialumo ir profesinės paslapties saugojimo principų.

2. Nepažeidžiant 6 straipsnio 4 dalies, susijusi įmonė neturi teisės naudotis ECB arba kompetentingo nacionalinio centrinio banko turimais dokumentais arba kita medžiaga, kurie laikomi konfidencialiais trečiųjų šalių, ECB arba kompetentingo nacionalinio centrinio banko atžvilgiu. Minėti dokumentai arba kita medžiaga visų pirma apima dokumentus arba kitą medžiagą, kuriuose pateikiama informacija apie kitų įmonių verslo interesus arba ECB, kompetentingo nacionalinio centrinio banko, kitų Bendrijos įstaigų arba organų ar kitų nacionalinių centrinių bankų vidaus dokumentus, tokius kaip skoliniai pasižadėjimai, įsakomieji vekseliai ir kiti darbo dokumentai.

▼M2

7a straipsnis

Pasiūlymo teikimas Vykdomajai valdybai

1. Jei tyrimų skyrius arba atitinkamai kompetentingas nacionalinis centrinis bankas, baigę pažeidimo bylos nagrinėjimą, mano, kad susijusiai įmonei turėtų būti taikoma sankcija, jis teikia pasiūlymą Vykdomajai valdybai nurodydamas, jog susijusi įmonė padarė pažeidimą, ir apibrėždamas skirtinos sankcijos dydį.

2. Tyrimų skyrius arba atitinkamai kompetentingas nacionalinis centrinis bankas savo pasiūlymą grindžia tik faktais ir prieštaravimais, dėl kurių susijusi įmonė turėjo galimybę pateikti pastabas.

3. Jei Vykdomoji valdyba mano, kad tyrimų skyriaus arba atitinkamai kompetentingo nacionalinio centrinio banko pateikta byla yra neišsami, ji gali grąžinti bylą tyrimų skyriui arba kompetentingam nacionaliniam centriniam bankui ir, nurodžiusi pagrindą, reikalauti papildomos informacijos.

4. Jei Vykdomoji valdyba, remdamasi išsamia bylos medžiaga, sutinka su tyrimų skyriaus arba atitinkamai kompetentingo nacionalinio centrinio banko pasiūlymu susijusiai įmonei skirti sankciją, vadovaudamasi tyrimų skyriaus arba kompetentingo nacionalinio centrinio banko pateiktu pasiūlymu ji priima sprendimą.

5. Jei Vykdomoji valdyba, remdamasi išsamia bylos medžiaga, mano, kad tyrimų skyriaus arba atitinkamai kompetentingo nacionalinio centrinio banko pasiūlyme aprašytų faktų nepakanka pažeidimui įrodyti, Vykdomoji valdyba gali priimti sprendimą nutraukti bylą.

6. Jei Vykdomoji valdyba, remdamasi išsamia bylos medžiaga, sutinka, kad susijusi įmonė padarė pažeidimą, kaip nurodyta tyrimų skyriaus arba atitinkamai kompetentingo nacionalinio centrinio banko pasiūlyme, tačiau nesutinka su pasiūlyta sankcija, ji priima sprendimą, kuriame nurodo, jos nuomone, tinkamą sankciją.

7. Jei Vykdomoji valdyba, remdamasi išsamia bylos medžiaga, nesutinka su tyrimų skyriaus arba atitinkamai kompetentingo nacionalinio centrinio banko pasiūlymu, tačiau padaro išvadą, kad susijusi įmonė padarė kitokį pažeidimą, arba kad tyrimų skyriaus arba atitinkamai kompetentingo nacionalinio centrinio banko pasiūlymas turi būti grindžiamas kitais faktais, ji raštu praneša susijusiai įmonei apie savo išvadas ir susijusiai įmonei pareikštus prieštaravimus.

8. Vykdomoji valdyba priima sprendimą, kuriuo padaroma išvada, ar susijusi įmonė padarė pažeidimą, ir, jei skiriama sankcija, nustatomas jos dydis. Vykdomoji valdyba savo sprendimus grindžia tik faktais ir prieštaravimais, dėl kurių susijusi įmonė turėjo galimybę pateikti pastabas.

▼B

8 straipsnis

ECB Valdančiosios tarybos atliekamas sprendimų peržiūrėjimas

1. ECB Valdančioji taryba gali pareikalauti, kad susijusi įmonė, ECB Vykdomoji valdyba ir (arba) kompetentingas nacionalinis centrinis bankas pateiktų papildomą informaciją, kurios reikia ECB Vykdomosios valdybos sprendimui peržiūrėti.

2. ECB Valdančioji taryba nustato minėtos informacijos pateikimo terminą, kuris yra ne trumpesnis kaip 10 darbo dienų.

9 straipsnis

Sprendimo įgyvendinimas

1. Priėmus galutinį sprendimą taikyti sankciją, ECB Valdančioji taryba, pasikonsultavusi su atitinkamomis nacionalinėmis priežiūros institucijomis, gali nuspręsti paskelbti sprendimą arba su juo susijusią informaciją Europos Bendrijų oficialiajame leidinyje. Toks sprendimas dėl paskelbimo priimamas atsižvelgiant į susijusios įmonės teisę ginti savo verslo interesus ir taip pat į bet kokią kitą individualią teisę.

2. ECB sprendime nurodomas paskirtos sankcijos mokėjimo būdas.

3. ECB gali pareikalauti, kad valstybės narės, kurios jurisdikcijoje turi būti taikoma sankcija, nacionalinis centrinis bankas imtųsi visų tam tikslui būtinų priemonių.

4. Nacionaliniai centriniai bankai informuoja ECB apie sankcijos taikymą.

▼M1

5. Atitinkamas nacionalinis bankas arba ECB, priklausomai nuo atvejo, kaupia visą sankcijai nustatyti ir taikyti svarbią informaciją byloje, kuri saugoma ne mažiau kaip penkerius metus nuo dienos, kada sprendimas taikyti sankciją tampa galutinis. Kompetentingas nacionalinis centrinis bankas siunčia ECB su pažeidimo bylos nagrinėjimu susijusių ir jo turimų dokumentų ir medžiagos kopijas.

▼B

10 straipsnis

Supaprastinta mažareikšmių pažeidimų bylų nagrinėjimo tvarka

1. Mažareikšmio pažeidimo atveju ECB Vykdomoji valdyba gali nuspręsti taikyti supaprastintą pažeidimo bylos nagrinėjimo tvarką. Sankcijos, kuri turi būti taikoma pagal šią tvarką, suma neturi būti didesnė kaip 25 000 eurų.

2. Supaprastintą tvarką sudaro šie etapai:

c) pranešime susijusi įmonė informuojama apie tai, jog taikoma supaprastinta tvarka, ir apie įmonės teisę per 10 darbo dienų nuo pranešimo gavimo pareikšti prieštaravimą dėl tokios tvarkos; ir

d) jeigu prieštaravimas pareiškiamas iki c punkte nustatyto termino, pažeidimo bylos nagrinėjimas laikomas pradėtu, o 30 darbo dienų terminas, per kurį įmonė gali pasinaudoti teise būti išklausyta, prasideda nuo c punkte nustatyto termino pabaigos. Jeigu iki c punkte nustatyto termino pabaigos prieštaravimas nepareiškiamas, ECB Vykdomosios valdybos sprendimas taikyti sankciją tampa galutiniu.